Надыйшла вясна. Але яе каляндарны пачатак, 1 сакавіка, не заўсёды супадае з пачаткам феналагічнай вясны – з’яўленнем першай зеляніны і цвіценнем падснежнікаў. Таму і існуюць выразы “ранняя” і “позняя” вясна, “дружная” альбо “зацяжная”, пад якімі разумеецца надыход і праходжанне феналагічных змен у жыцці жывой прыроды. Першымі прыкметамі прабуджэння расліннасці ад зімовага сну можна лічыць рух соку ў клёну ды бярозы. Мабыць за гэта першы месяц вясны і атрымаў такую назву – сакавік.